b'\n_START_ARTICLE_\n\xc4\x8crna jel\xc5\xa1a\n_START_SECTION_\nOpis\n_START_PARAGRAPH_\nZnanstveno ime glutinosa izhaja iz latinske besede lepljiv, kar se nana\xc5\xa1a na mlade liste tega drevesa, ki so lepljivi._NEWLINE_\xc4\x8crna jel\xc5\xa1a zraste do 30 metrov visoko, deblo drevesa pa je pokon\xc4\x8dno in ima rde\xc4\x8de rjavo lubje, ki je pri starih drevesih luskasto in razpokano. Kro\xc5\xa1njo sestavljajo redke in mo\xc4\x8dno razrasle veje, ki ji dajejo sto\xc5\xbe\xc4\x8dasto obliko._NEWLINE_Listi \xc4\x8drne jel\xc5\xa1e so enostavni in jaj\xc4\x8dasti in imajo nepravilno nazob\xc4\x8dan rob. Po zgornji strani so svetle\xc4\x8de temno zelene barve, po spodnji pa so svetlej\xc5\xa1e zeleni. Povpre\xc4\x8dno so dolgi okoli 10 cm in imajo kratke peclje._NEWLINE_Cvetovi so enospolne ma\xc4\x8dice. Mo\xc5\xa1ke so vise\xc4\x8de in valjaste, razvijejo pa se zgodaj spomladi, \xc5\xa1e pred pojavom prvih listov. \xc5\xbdenske ma\xc4\x8dice so manj\xc5\xa1e, ovalne in pokon\xc4\x8dne, iz njih pa se po oploditvi razvijejo majhni vise\xc4\x8di stor\xc5\xbeki zelene barve, ki so prekriti z luskami. V njih zorijo majhna krilata semena, ki iz zrelih stor\xc5\xbekov izletavajo, ko so le-ti \xc5\xa1e na drevesih.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crna jel\xc5\xa1a je raz\xc5\xa1irjena po celi Evropi vse do Sibirije, zahodne Azije, Severne Afrike, pa tudi v Novi Fundlandiji in Labradorju. Uspeva povsod tam, kjer je raven podtalnice visoka, najraje pa se zadr\xc5\xbeuje ob vodi. Najbolj ji odgovarja globoka ilovnata podlaga, razmno\xc5\xbeuje pa se s semeni in potaknjenci._NEWLINE_Les \xc4\x8drne jel\xc5\xa1e je gost in trpe\xc5\xbeen in temne barve. V vodi se njegova odpornost \xc5\xa1e okrepi, zaradi \xc4\x8desar se pogosto uporablja za pilote in podvodne dele mostov. Na zraku les hitro propade, je pa primeren za ogrevanje, saj gori skoraj brez dima. V preteklosti so oglje iz lesa \xc4\x8drne jel\xc5\xa1e veliko uporabljali pri izdelavi \xc4\x8drnega smodnika. Skorja se uporablja pri strojenju usnja._NEWLINE_V Skandinaviji je imela v skandinavski mitologiji \xc4\x8drna jel\xc5\xa1a posebno mesto, saj so ljudje verjeli, da so prvi ljudje nastali iz dreves \xc4\x8drne jel\xc5\xa1e. Podobna verovanja so bila prisotna tudi v drugih mitologijah, na Irskem pa je bilo neko\xc4\x8d uni\xc4\x8devanje dreves \xc4\x8drne jel\xc5\xa1e kaznivo.'